Vyf mans is Donderdag in die vroeë oggendure in die Bethal-omgewing naby Secunda in hegtenis geneem nadat hulle glo beplan het om ŉ plaaslike boer, wat hulle sy grond belet het, te vermoor.

Kapt. Dineo Lucy Sekgotodi, woordvoerder van die Valke in Mpumalanga, het aan Maroela Media gesê die inhegtenisneming volg ná ŉ gesamentlike poging deur die Valke, die Secunda-polisie se georganiseerde misdaadeenheid, SANEB, CIG Secunda en ander betrokkenes.

“Die vyf verdagtes, tussen 33 en 48 jaar oud, is omstreeks 02:00 by hul onderskeie wonings in hegtenis geneem op aanklag van sameswering tot moord,” het Sekgotodi gesê.

“Die verdagtes het na bewering op ŉ wit boer se plaas gewoon. Die boer het hulle later versoek om van sy grond af te trek en die verdagtes het geweier. ŉ Hofbevel is later teen hulle uitgereik.”

Volgens Sekgotodi het die groep glo in 2016 beplan om die boer te vermoor. Die boer het hiervan te hore gekom en ŉ saak by die polisie aanhangig gemaak.

“Die mans is ná verdere ondersoek in hegtenis geneem. Tydens die inhegtenisnemings is ŉ ongelisensieerde vuurwapen, waarvan die reeksnommer afgevyl is, in die 33-jarige man se besit gevind. Daar word vermoed dat dit die wapen is waarmee die groep beplan het om die boer te vermoor.”

Die 33-jarige man het reeds Donderdag in die Vosman-landdroshof verskyn op aanklag van die besit van ŉ ongelisensieerde vuurwapen. Al vyf verdagtes sal na verwagting Vrydag in die Bethal-landdroshof verskyn op aanklag van sameswering tot moord.